รองนายกรัฐมนตรีและรัฐมนตรีว่าการกระทรวงกลาโหม ตรวจราชการจังหวัดลำปาง ย้ำตำรวจนำคดีจับกุมยาเสพติดทั่วประเทศ ขยายผล ตามเส้นทางการเงิน
รองนายกรัฐมนตรีและรัฐมนตรีว่าการกระทรวงกลาโหม ตรวจราชการจังหวัดลำปาง ย้ำตำรวจนำคดีจับกุมยาเสพติดทั่วประเทศ ขยายผล กับ ปปส.และปปง.ตามเส้นทางการเงินและทำลายเครือข่ายขบวนการค้ายาถึงที่สุดพลโท คงชีพ ตันตระวาณิชย์ โฆษกกระทรวงกลาโหม เปิดเผยว่า บ่ายวันนี้ พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม พร้อมคณะ ตรวจราชการพื้นที่จังหวัดลำปาง ณ สถานีตำรวจภูธร อำเภอห้างฉัตร และรับฟังการบรรยายสรุปการปฏิบัติงานของจังหวัดและหน่วยทหารในพื้นที่ ณ ศาลากลางจังหวัดลำปาง ภาพรวมพบยาเสพติดเป็นปัญหาสำคัญในพื้นที่ โดยจังหวัดลำปาง เป็นเส้นทางลักลอบลำเลียงยาเสพติดผ่านไปสู่จังหวัดภาคกลาง พบหมู่บ้านเป้าหมายแพร่ระบาดยาเสพติดรุนแรง 67 หมู่บ้าน และระดับปานกลาง 47 หมู่บ้าน โดยจังหวัดลำปางได้เร่งรัดขับเคลื่อนการแก้ปัญหายาเสพติดเร่งด่วน ตามนโยบายของรัฐบาล ในห้วง 3 เดือน ( ต.ค. - ธ.ค. 61 ) สามารถยึดยาเสพติดได้ 20 ล้านเม็ด ยาไอซ์กว่า 850 กก. โดยกำลังร่วมกันขับเคลื่อนสร้างหมู่บ้านเข้มแข็ง “โครงการประชาคมหมู่บ้านสีขาว” ในทุกหมู่บ้านเป้าหมายรองนายกรัฐมนตรีและรัฐมนตรีว่าการกระทรวงกลาโหม กล่าวขอบคุณและเป็นกำลังใจกับทุกส่วนราชการที่ร่วมกันดูแลความสงบเรียบร้อยของบ้านเมืองที่ผ่านมา โดยย้ำถึง ปัญหาสำคัญยาเสพติดในพื้นที่ ขอให้ ตร.ประสานการทำงานร่วมกับ ป.ป.ส.และ ปปง. นำคดียาเสพติดในพื้นที่และที่จับกุมทั่วประเทศ ไปขยายผลเชื่อมโยงเส้นทางการเงินกับเครือข่ายทุกกลุ่มอิทธิพลที่เกี่ยวข้อง เพื่อตัดทอนและทำลายเครือข่ายยาเสพติดให้ถึงที่สุด พร้อมกันนี้ ต้องร่วมกันดูแลพัฒนาคุณภาพชีวิตของประชาชนที่มีรายได้น้อย รวมทั้งความปลอดภัยและความสงบสุขของสังคมในภาพรวม โดยบังคับใช้กฎหมายอย่างเป็นธรรมควบคู่กับการขอความร่วมมือจากประชาชน